CELEX: 62018CN0539
Language: sk
Date: 2018-08-16 00:00:00
Title: Vec C-539/18 P: Odvolanie podané 16. augusta 2018: České dráhy a.s. proti rozsudku Všeobecného súdu (ôsma komora) z 20. júna 2018 vo veci T-621/16, České dráhy/Komisia

29.10.2018   
            
            
               SK
            
            
               Úradný vestník Európskej únie
            
            
               C 392/11
            
         
      Odvolanie podané 16. augusta 2018: České dráhy a.s. proti rozsudku Všeobecného súdu (ôsma komora) z 20. júna 2018 vo veci T-621/16, České dráhy/Komisia
      (Vec C-539/18 P)
      (2018/C 392/15)
      Jazyk konania: čeština
      
         Účastníci konania
      
      
         Odvolateľka: České dráhy a.s. (v zastúpení: K. Muzikář, J. Kindl, advokáti)
      
         Ďalší účastník konania: Európska komisia
      
         Predmet
      
      Odvolanie podané proti rozsudku Všeobecného súdu z 20. júna 2018 vo veci T- 621/16, České dráhy proti Komisii.
      Daným rozsudkom Všeobecný súd zamietol žalobu podanú podľa článku 263 Zmluvy o fungovaní EÚ, prostredníctvom ktorej sa České dráhy domáhali zrušenia rozhodnutia Európskej komisie zn. C(2016) 3993 final z 22. júna 2016 vydaného vo veci AT.40401 – Twins. Všeobecný súd zároveň Českým dráham uložil povinnosť nahradiť trovy konania.
      
         Návrhy odvolateľky
      
      České dráhy navrhujú, aby Súdny dvor
      
                  —
               
               
                  zrušil rozsudok Všeobecného súdu Európskej únie z 20. júna 2018 vo veci T-621/16, České dráhy proti Európskej komisii, ECLI:EU:T:2018:367,
               
            
                  —
               
               
                  zrušil rozhodnutie Európskej komisie zn. C(2016) 3993 final z 22. júna 2016 vo veci AT.40401 – Twins,
               
            
                  —
               
               
                  zaviazal Európsku komisiu nahradiť Českým dráham trovy súvisiace s konaním vo veci T-621/16 a nahradiť Českým dráham trovy súvisiace s konaním o tomto odvolaní.
               
            
         Odvolacie dôvody a hlavné tvrdenia
      
      Na podporu odvolania uvádzajú české dráhy štyri odvolacie dôvody:
      
                  1.
               
               
                  Prvý dôvod vychádzajúci z toho, že pokiaľ Súdny dvor vyhovie odvolaniu Českých dráh vo veci T-325/16, mal by taktiež vyhovieť tomuto odvolaniu.
                  Odvolaním proti rozsudku Všeobecného súdu z 20. júna 2018 vo veci T-325/16 sa České dráhy domáhajú, aby Súdny dvor v celom rozsahu zrušil rozhodnutie Komisie nariaďujúce inšpekciu vykonanú v sídle Českých dráh v apríli 2016. Rozhodnutie Komisie z 22. júna 2016, ktorého zrušenia sa české dráhy domáhajú v danom konaní, bolo prijaté na základe dokumentov zabezpečených v priebehu tejto predchádzajúcej inšpekcie. Pokiaľ teda Súdny dvor vyhovie odvolaniu Českých dráh vo veci T-325/16 (t. j. pokiaľ Súdny dvor konštatuje, že predchádzajúca inšpekcia bola úplne nezákonná), mal by taktiež zrušiť napadnuté rozhodnutie Komisie z 22. júna 2016.
               
            
                  2.
               
               
                  Druhý dôvod, vychádzajúci z toho, že Všeobecný súd neskúmal, či dokumenty, na základe ktorých bola nariadená druhá inšpekcia, boli zaistené v rámci nezákonnej časti prvej inšpekcie, a rozhodol, ako keby bola prvá inšpekcia nariadená v súlade s právom.
                  Dokumenty, na základe ktorých bola nariadená druhá inšpekcia, boli zaistené pri predchádzajúcej (prvej) inšpekcii Komisie v sídle Českých dráh. Všeobecný súd rozsudkom vo veci T-325/16 čiastočne zrušil rozhodnutie Komisie nariaďujúce prvú inšpekciu, a to v rozsahu, v akom sa netýkalo údajných nižších cien, ako sú náklady, na trati Praha-Ostrava. Podľa presvedčenia Českých dráh boli dokumenty, na základe ktorých Komisia nariadila druhú inšpekciu, zaistené v rámci nezákonnej časti prvej inšpekcie (Komisia by ich neobjavila, keby uskutočnila prvú inšpekciu iba v zákonnom rozsahu), a teda mohli byť využité ako podklad pre nariadenie druhej inšpekcie. Všeobecný súd tieto otázky neskúmal.
               
            
                  3.
               
               
                  Tretí dôvod vychádza z toho, že Všeobecný súd vyhodnotil na základe nesprávneho právneho štandardu otázku, či dané dokumenty, na základe ktorých Komisia nariadila druhú inšpekciu, súvisia s údajnými nižšími cenami, ako sú náklady, na trati Praha-Ostrava.
                  Všeobecný súd vychádzal z nesprávneho právneho štandardu, podľa ktorého prakticky akékoľvek dokumenty nachádzajúce sa v sídle Českých dráh môžu súvisieť s posudzovaním údajných nižších cien, ako sú náklady, tejto spoločnosti na trati Praha-Ostrava (podľa daného právneho štandardu je inšpekcia Komisie zameraná na údajné nižšie ceny, ako sú náklady, prakticky neobmedzená). Na základe tohto nesprávneho právneho štandardu dospel Všeobecný súd k záveru, že Komisia bola oprávnená pri svojej prvej inšpekcii zaistiť dokumenty, na základe ktorých následne nariadila druhú inšpekciu.
               
            
                  4.
               
               
                  Štvrtý dôvod, podľa ktorého je výrok Všeobecného súdu o trovách konania nesprávny.
                  České dráhy namietajú, že Všeobecný súd mal správne žalobe vyhovieť, a teda mal aj Komisiu zaviazať na náhradu trov konania Českým dráham.